রামনবমীতে রাজ্যের সব পুলিশ কর্মীদের ছুটি বাতিল

ওয়েবডেস্ক: রাম নবমীতে (Ram Nabami) যেকোনও ধরনের অপ্রীতিকর পরিস্থিতি আটকাতে অতি সক্রিয় পুলিশ প্রশাসন (Police)। আইনশৃঙ্খলা পরিস্থিতির (Law and order situation) যাতে কোনও অবনতি না হয়, তার আগাম পদক্ষেপ নিল পুলিশ প্রশাসন।

রাজ্যে সব পুলিশকর্মীর (policeman) ছুটি বাতিল করা হল। বুধবার ২ এপ্রিল থেকে আগামী ৯ এপ্রিল পর্যন্ত এই নির্দেশিকা বলবৎ থাকবে। বিজ্ঞপ্তিতে জানিয়ে দেওয়া হয়েছে, একান্ত জরুরি প্রয়োজন ছাড়া এই আটদিন পুলিশকর্মীরা কোনও ছুটি নিতে পারবেন না।

আগামী ৬ এপ্রিল রামনবমী। রাজ্যজুড়ে রামনবমীর মিছিলের আয়োজন করতে উদ্যোগ নিয়েছে বিজেপি। অস্ত্র মিছিল হবে বলেও জানিয়েছেন বিজেপির একাধিক নেতা। রামনবমীকে আইন শৃঙ্খলা বজায় রাখতে তাই কড়া নজরদারিতে পুলিশ প্রশাসন।

আরও পড়ুন: দাম কমল ইডেন ম‍্যাচের টিকিটের, ন্যূনতম দাম ৯০০ টাকাই

গতকাল কসবা থানার আধিকারিকদের সঙ্গে বৈঠক করেন পুলিশ কমিশনার মনোজ ভার্মা (Police Commissioner Manoj Verma) । কমিশনার স্পষ্ট করে দিয়েছেন, উৎসবে কেউ বাধা দিলে তার ব্যবস্থা নেওয়া হবে। অস্ত্র নিয়ে বের হলে আইন অনুযায়ী ব্যবস্থা নেওয়ার কথাও জানিয়েছেন তিনি।

গত ২৯ মার্চ এডিজি দক্ষিণবঙ্গ সুপ্রতিম সরকার (ADG South Bengal Supratim Sarkar) সাংবাদিক বৈঠক করে জানান, রামনবমী (Ram Nabami) ও ইদে (Eid) অশান্তি ও গোলমাল পাকানোর চেষ্টা হচ্ছে। যাতে সাম্প্রদায়িক শান্তি বিঘ্নিত হয়। এমন কিছু পোস্টার লাগানোর পরিকল্পনার কথা জানতে পেরেছি।

ওইদিন এডিজি আইনশৃঙ্খলা জাভেদ শামিম (ADG Law and Order Javed Shamim) বলেছিলেন, “আগামী ১০ দিন খুব গুরুত্বপূর্ণ। পুলিশ সতর্ক রয়েছে। সব জেলায় সতর্কতামূলক বার্তা পাঠানো হয়েছে।”

সার্বিক দিক বিবেচনা করেই পুলিশের এই পদক্ষেপ বলে মনে করা হচ্ছে।

উল্লেখ্য, রামনবমীকে কেন্দ্র করে শুক্রবার থেকে আগামী বুধবার পর্যন্ত পাড়ায় পাড়ায় ছোট ছোট মিছিল হবে। রবিবার থেকে আগামী সপ্তাহের বুধবার পর্যন্ত গোটা রাজ্যে ২০০০ এর বেশি রামনবমীর শোভাযাত্রা বের হবে। ইতিমধ্যেই গোয়েন্দাদের তরফে রাজ্যে ৯ টি জেলাকে বিশেষভাবে সতর্ক করা হয়েছে। জেলাগুলি হল হাওড়া, হুগলি, উত্তর ২৪ পরগনা, উত্তর দিনাজপুর, মালদা, মুর্শিদাবাদ, বাঁকুড়া, পশ্চিম ও পূর্ব মেদিনীপুর।

পাশাপাশি নবান্ন থেকেও প্রতিটি জেলাকে আগাম সতর্ক করা হয়েছে।

পুলিশের এক আধিকারিক জানিয়েছেন, দুর্গাপুজো ও গঙ্গাসাগর মেলা চলাকালীন পুলিশে ছুটি বাতিল হয়। কিন্তু রামনবমীতে পুলিশ কর্মীদের টানা আটদিন ছুটি বাতিল এই প্রথম।